Вялікае месца ў жыцці сялян займалі натуральныя павіннасці (дарожная, падводная, паліцэйская і інш.). Дарожная павіннасць заключалася ў спраўным утрыманні замацаваных за сялянамі паштовых, ваенных, грунтовых дарог, у пабудове і рамонце мастоў, плацін, у пракладванні грэбляў. Па падводнай павіннасці сяляне абавязаны былі пастаўляць падводы з праваднікамі для чыноў паліцыі, жандармерыі, суда, для перавозкі вайскоўцаў, хворых арыштантаў, земскай пошты. Права на падводы мелі таксама сялянскія ўрачы, фельчары, павітухі, ветэрынары і г. д.